Glædelig jul og godt nytår’ står der på et kæmpebanner om skoleindskrivning. Det er det første, man ser, når man nærmer sig Søndervangskolen i Aarhus. Indenfor på skolens gange hænger guirlander af gran pyntet med glaskugler. Men hvorfor det, når 96 procent af skolens 350 elever kommer fra hjem med en anden etnisk baggrund end dansk, hvor der oftest ikke fejres jul?

»Børn er børn. Vi fokuserer ikke på, at børn har en anden etnisk baggrund. Vi fokuserer på, at de lærer noget og har det godt i skolen«, siger skoleleder Rani Hørlyck og peger selv på det som en grund til, at elevernes trivsel på skolen er steget.

»De børn, der ofte kaldes tosprogede, er jo født og opvokset i Danmark. De skal ikke have særbehandling. Eleverne har brug for en skole, hvor der er klare forventninger, og hvor deres forskellighed gøres til en fordel i stedet for en ulempe«.